b'\n_START_ARTICLE_\nDan dr\xc5\xbeavnosti\n_START_PARAGRAPH_\nDan dr\xc5\xbeavnosti je slovenski dr\xc5\xbeavni praznik, ki se praznuje 25. junija, in je dela prost dan v Republiki Sloveniji. Obele\xc5\xbeuje spomin na 25. junij 1991, ko je Slovenija formalno postala neodvisna. Na ta dan sta bili sprejeti Deklaracija o neodvisnosti Slovenije in Temeljna ustavna listina o samostojnosti in neodvisnosti Slovenije, sicer slavnostno razgla\xc5\xa1eni naslednji dan, 26. junija, na Trgu republike v Ljubljani. Dva dni kasneje, 27. junija, se je z napadom Jugoslovanske ljudske armade za\xc4\x8dela slovenska osamosvojitvena vojna, v kateri je Slovenija obranila neodvisnost._NEWLINE_Dan dr\xc5\xbeavnosti se ne sme zamenjati z dnevom samostojnosti in enotnosti, ki se praznuje 26. decembra v spomin na 26. december 1990, ko so bili razgla\xc5\xa1eni rezultati plebiscita, na katerem je 88,5% Slovencev glasovalo, da Slovenija postane suverena in neodvisna dr\xc5\xbeava._NEWLINE_Vsako leto na predve\xc4\x8der praznika poteka praznovanje na Trgu republike._NEWLINE_Na isti dan je razglasila neodvisnost od Jugoslavije tudi Hrva\xc5\xa1ka.'